Lipšic, Daniel, poslanec NR SR (2015-03-20):
Ďakujem veľmi pekne, vážená pani predsedajúca. Cieľom novely zákona o obecnom zriadení je riešiť dve skutočnosti. Po prvé situáciu, keď obec nemá zvoleného hlavného kontrolóra a po druhé riešiť konflikt záujmov v prípade, keď poslanec funguje v rozpočtových a v príspevkových organizáciách zriadených obcou. Keďže hlavný kontrolór je veľmi dôležitý orgán samosprávy, ktorého úlohou je nezávislá kontrola dodržiavania zákona o hospodárení obce, mala by mať každá obec záujem túto funkciu obsadiť. Hlavný kontrolór môže zabrániť mnohým pochybeniam, ktoré môžu viesť ku škodám na majetku obcí, k porušovaniu zákonov alebo obecných nariadení a pravidiel. Obecné a mestské zastupiteľstvá volia hlavných kontrolórov na šesťročné funkčné obdobie, avšak podľa odhadov je až 10 % obcí bez hlavného kontrolóra. Obec môže byť bez hlavného kontrolóra v prípade, ak sa do volieb neprihlási žiaden záujemca, obecné zastupiteľstvo nikoho nezvolí, alebo voľbu kontrolóra vôbec nevyhlásia. V každom prípade je to nežiaduci stav, keďže obce spravujú nemalé verejné zdroje a preto je výkon účinnej kontroly pre riadne fungovanie miestnej samosprávy mimoriadne dôležitý. Jednoduchým a efektívnym riešením prípadu, keď sa obciam do zvolenia hlavného kontrolóra nechce, alebo sa nenájde záujemca, je dočasné ustanovenie hlavného kontrolóra. Návrh novely zákona danú situáciu rieši tak, že v takýchto prípadoch dočasne ustanoví hlavného kontrolóra obci Najvyšší kontrolný úrad spomedzi svojich zamestnancov. Samozrejme, jeho mzdu refunduje NKÚ samotná obec. Takto ustanovený hlavný kontrolór bude vykonávať štandardnú prácu hlavného kontrolóra až do momentu, kým si obec nezvolí vlastného hlavného kontrolóra. Samozrejme, v prípade veľmi malých obcí nie je nevyhnutné, aby ustanovený hlavný kontrolór pracoval v obci na plný úväzok. Týmto riešením sa zabezpečí kontrola v každej obci a v prípadoch, kde sa obce chcú kontrole vyhnúť tým, že nikoho nezvolia, alebo voľby nevyhlásia, im takáto kalkulácia nepomôže. Tento návrh novely by teda v dobrom slova zmysle motivoval obce splniť si svoju zákonnú povinnosť, aby sa tak vyhli ustanoveniu hlavného kontrolóra zo strany NKÚ. Druhým cieľom novely zákona je zabezpečiť nezávislosť poslanca obce od starostu obce, keďže dnes môže byť poslanec štatutárnym orgánom alebo členom štatutárneho orgánu obchodnej spoločnosti s majetkovou účasťou obce alebo zamestnancom takejto spoločnosti, čím sa stáva priamo závislým na starostovi obce. Podľa platného právneho stavu je funkcia poslanca obecného zastupiteľstva nezlučiteľná s funkciou starostu, zamestnanca obce, v ktorej bol zvolený, štatutárneho orgánu rozpočtovej organizácie alebo príspevkovej organizácie zriadenej obcou. Dnes však poslanec môže byť štatutárnym orgánom alebo členom štatutárneho orgánu obchodnej spoločnosti s majetkovou účasťou obce alebo zamestnancom takejto spoločnosti. V takomto prípade, keďže ide o výkonné pozície, ktoré sú pod gesciou starostu alebo primátora, nie je zabezpečená nezávislosť poslanca od starostu. Tento problém rieši predložený návrh novely zákona, ktorého cieľom je zvýšiť nezávislosť obecného zastupiteľstva a jeho poslancov. Ďakujem, pani predsedajúca.